Snake

Egy egyszerű Snake játékot akartam írni. Van egy kígyónk, amit a W A S D gombok segítségével irányítunk a képernyőn, ha megeszik egy „gyümölcsöt” (+ jelet) akkor egyel hosszabb lesz, ha beleütközik saját magába, akkor vége a játéknak. A játék célja hogy minél hosszabb kígyónk legyen

A projektet akkor kezdtem el, amikor a C programnyelvet kezdtem tanulni, egy könyv és némi szabadidő segítségével. Arra voltam kíváncsi, hogy meg tudok-e írni egy ilyen programot a megszerzett ismereteim alapján.

A projekt célja az volt, hogy egy kihívást állítsak magam elé, így a lehető legtöbb dolgot saját kútfőből oldottam meg. Próbáltam minél kevesebb segítséget igényelni az internetről vagy ismerőseimtől, de a conio könyvtár getch valamint a clr függvényeket csak segítség kérésével sikerült megtalálnom. A conio-ban található a programom szempontjából igen hasznos függvényeket pl.: gotoxy vagy delline direkt nem használtam fel, ezek helyettesítését magamtól alkottam meg az eredeti függvények megnézése nélkül.

A probléma megoldását szépen lassan építettem fel, mindig csak egy újabb funkcióval bővítettem programomat. Először csak egy 11x11-es rácsra akartam véletlenszerű helyekre kiírni egy x betűt és egy + jelet. Ezután azt akartam megoldani, hogy egy csak w a s és d karakterből álló betűsor beolvasása után megfelelő irányba (W-fel, A-balra, S-lefelé és D-jobbra) mozduljon el az x betű. Később hozzáadtam azt, hogy ne csak enter lenyomása után mozogjon az x betű. Következő célom az, hogy a kígyó nőjön, ha megeszik egy gyümölcsöt (a program e részét még nem sikerült megvalósítanom). Azért így oldottam meg, hogyha esetleg valahol megakadok, akkor legalább legyen valami működő programom, ami az eredeti eltervezett program legalább néhány funkciójával rendelkezik. Ez a fajta megoldás a következő problémát vetette fel; nem biztos, hogy az újabb funkció hozzáadásánál az előző verziót volt optimális bővíteni. Az új funkció bejövetele képes volt lényegesen megváltoztatni azt, hogy az előző funkciók összességét hogyan oldom meg. Az is lehetséges volt, hogy egy lényegesen más programot kellett írni egy-egy új funkció bejövetelekor. Szerencsére a projektemet nem határidőre készítettem így volt idő elszöszmötölni újabb és újabb verziókkal.

IDE: Dev C++

Nyelv: C

Forrás: Snake\_v0.1.c